**Project**

**Οδηγίες για τις ομάδες εργασίας και τα μέλη των ομάδων**

* Κάθε **ομάδα** θα πρέπει να έχει έναν **φάκελο** ο οποίος θα περιέχει ένα φύλλο με τη **σύνθεση** (ονοματεπώνυμα των παιδιών της ομάδας και υπευθυνότητα κάθε μέλους),το **θέμα** και το **όνομα** της **ομάδας** καθώς και όλες τις **εργασίες** που είναι προϊόν ομαδικής δουλειάς (δηλαδή όπου όλοι έχουν συνεργαστεί για να ολοκληρωθεί).
* Κάθε **μέλος** της ομάδας πρέπει να έχει έναν **ατομικό φάκελο** όπου θα βρίσκονται όλες οι **εργασίες** που έχουν κάνει **ως άτομα** – μέλη τις ομάδας είτε αφορούν **συλλογή πληροφοριών, συγγραφή σκέψεων και απόψεων** είτε **φωτογραφίες, φωτοτυπίες** κλπ.
* Κάθε **ομάδα** θα πρέπει να ορίσει, έναν **συντονιστή,**  ο οποίος είναι υπεύθυνος για τον συντονισμό της ομάδας, έναν **γραμματέα,** ο οποίος θα είναι υπεύθυνος για την **καταγραφή του ημερολογίου** της ομάδας, έναν **παρουσιαστή,** ο οποίος θα ανακοινώνει την πρόοδο των εργασιών της ομάδας. Ένα ή περισσότερα μέλη θα πρέπει να είναι υπεύθυνα για να περνούν στον υπολογιστή όλα όσα γράφει η ομάδα.
* Η **επεξεργασία των πληροφοριών** που συλλέγει κάθε μέλος της ομάδας ξεχωριστά όπως και η **σύνθεση** όλων των πληροφοριών που συνέλεξαν όλα τα μέλη συνολικά θα γίνεται από ολόκληρη την ομάδα κατά τη διάρκεια των εβδομαδιαίων συναντήσεων **μέσα στην τάξη** αρχικά.
* Θα πρέπει να γίνεται **αναφορά στην πηγή** κάθε πληροφορίας και βέβαια σε καμία περίπτωση **δεν θα πρέπει να αντιγράφουμε** τις πληροφορίες άκριτα και κατά λέξη. Αντίθετα θα πρέπει να γράφουμε αυτό που καταλαβαίνουμε και με τον τρόπο που το καταλαβαίνουμε. Αν θέλουμε να γράψουμε αυτό που είπε κάποιος άλλος θα πρέπει να αναφέρουμε ποιος το είπε και να βάλουμε τα λόγια του σε εισαγωγικά, π.χ ο Τάδε λέει ότι «….» ή σύμφωνα με τον Τάδε «….».
* Στο **ημερολόγιο** της κάθε ομάδας θα πρέπει να καταγράφεται το **θέμα**, ο **τρόπος της προσέγγισης του θέματος**, η **πρόοδος** της εργασίας ανά εβδομάδα, ο **τρόπος** που δούλεψε ο καθένας ξεχωριστά και όλοι μαζί, οι **δυσκολίες** που αντιμετωπίσατε, οι τυχόν **διαφωνίες**, οι **στόχοι** που τέθηκαν, οι στόχοι που αναθεωρήθηκαν, αυτό που σας άρεσε, αυτό που δεν σας άρεσε κλπ.
* Στις **εβδομαδιαίες συναντήσεις** μας θα πρέπει ο παρουσιαστής κάθε ομάδας να μας πληροφορεί για τις εργασίες που έγιναν, τους στόχους που τέθηκαν κλπ. Και βέβαια η ομάδα θα πρέπει να αποφασίζει πως θα συνεχίσει, να ασχολείται με την επεξεργασία και σύνθεση των πληροφοριών κλπ. Θα πρέπει επίσης να ακούει προσεκτικά την πρόοδο των εργασιών των άλλων ομάδων και αν χρειαστεί να παρεμβαίνει για συμβουλές, παρατηρήσεις κ.α.